Papersnake/gushiwen huggingface dataset:
清閟阁
薛绍彭（宋代）

虚堂幽幽竹森森，直节常便静者心。
秋槛风高声戛玉，夜庭月者影筛金。
檀栾相对复何有，挂壁丹青古名手。
飞泉激石涌崖间，更爱霜鸿下苇滩。
锦题玉轴照清閟，夐无一点尘埃气。
百寻砌下日相亲，千亩渭川空自翠。
春望二首
杨万里（宋代）

春光放尽百花房，开到林擒与海棠。
青却子城千树柳，高枝犹有一梢黄。
闻友人言林茂之先生尚未能葬
王士禄（清代）

多寿林那子，风尘道漫尊。暮年双眼暗，儿日一钱存。

死阙黔娄谥，生悲杜甫魂。桐棺还地上，何处故人恩？
和魏定父早春十首
王之道（宋代）

晚来天意欲晴寒，幽鸟争春到舌端。
诗骨自怜山样瘦，酒肠君似海能宽。
章华台
刘敞（宋代）

楚子志方盛，筑台临章华。度高累百寻，计产逾万家。

参差蔽日月，焕烂生烟霞。侍酒皆列侯，佐欢尽名娃。

嬉游未云乐，荆棘纷已芽。奈何竭民力，用此为盗誇。

蔓草匿颓基，长风卷飞沙。废兴若纠缠，故老犹咨嗟。
满江红（席上答叶宪）
洪适（宋代）

百计留春，春不住、愁怀填溢。争如对、宝梳压鬓，翠环铺碧。紫绶如章都是梦，云庐花坞如何觅。劝如杯、浅笑傍宾筵，须均一。

前夜月，新离毕。收B564雨，呈红日。荷主人情厚，五云齐出。一颗樱桃天付与，数声水调人飘逸。叹荒园、三月百花残，无踪迹。
贤者之孝二百四十首·刘苞
林同（宋代）

扇席更温枕，古人谁与同。
一心奉二母，自是胜黄童。
春宵有感 其六
白玉蟾（宋代）

书来相借问，客至欲如何。自草黄庭去，归来管割鹅。
诸公饮海棠下因赋韦陶体二首
员兴宗（宋代）

雨露下泽泽，众卉含新滋。
彼美海外棠，嫣然自繁枝。
枝繁不忍折，与春作容姿。
春容无定好，纷落青门道。
故山菖蒲花，九节石上老。
和范待制月夜有感
陆游（宋代）

榆枋正复异鹏飞，等是垂头受馽鞿。
坐客笑谈嘲远志，故人书札寄当归。
醉思蒪菜黏篙滑，馋忆鲈鱼坠钓肥，谁遣贵人同此感，夜来风月梦苔矶。
清明纪事兼忆亡友邴西津 其二
金朝觐（清代）

忆从花县与琴台，回首燕云不复来。人物已非城郭是，夕阳流水可胜哀。
增江晚渡
林以良（明代）

杨柳垂烟古渡头，斜阳两岸唤归舟。帆侵树杪喧栖鸟，橹拽沙边起睡鸥。

云影疑从天上过，波光如在镜中游。棹歌唱澈樵歌罢，忽见前川月色浮。
寄毕叔文二首
赵蕃（宋代）

小园春物比如何，想见花稠草作窠。
老去不能知许事，顾怀修碧可磨挲。
刘干东园
赵汝鐩（宋代）

筑圃非容易，经营二十年。
烟松迷五鬣，风柳起三眠。
叠石连山麓，栽桃拟洞天。
最为潇洒处，正在竹林边。
和陶渊明归田园居六诗
陈造（宋代）

种禾摭其实，即穊乃可稀。
儒吏瞢不长，竟为老农归。
萋芸儿可犂，称力食且衣。
平生睎庞翁，此意今不违。
适思
颜胄（唐代）

芳岁不我与，飒然凉风生。繁华扫地歇，蟋蟀充堂鸣。

感物增忧思，奋衣出游行。行值古墓林，白骨下纵横。

田竖鞭髑髅，村童扫精灵。精灵无奈何，像设安所荣。

石人徒瞑目，表柱烧无声。试读碑上文，乃是昔时英。

位极君诏葬，勋高盈忠贞。宠终禁樵采，立嗣修坟茔。

运否前政缺，群盗多蚊虻。即此丘垄坏，铁心为沾缨。

当其崇树日，岂意侵夺并。冥漠生变故，凄凉结幽明。

悲端岂自我，外物纷相萦。所适非所见，前登江上城。

倚楼临绿水，一望解伤情。
闲居杂题五首。饮岩泉
陆龟蒙（唐代）

已甘茅洞三君食，欠买桐江一朵山。

严子濑高秋浪白，水禽飞尽钓舟还。
自咏
冯楫（宋代）

公事之余喜坐禅，少曾将胁到床眠。
虽然现出宰官相，长老之名四海传。
端年前一日游北山护林处泉瓯亭竹田分韵
全祖望（清代）

频泛晴湖棹，南山又北山。天中思益智，人外足消闲。

灌木连云绿，残阳逐水弯。支公闻客至，一笑启禅关。
句
陈俊卿（宋代）

吾方蹈孔孟，未暇师粲可。
又次见寄韵
萧立之（宋代）

道路空愁我，湖山喜得君。客闲诗有思，春重树无痕。

遮日怜头白，治书怯雨昏。可人期未得，马颈□□□。
赠杨贯道文学
陈镒（明代）

昔尔先君子，卓荦有清识。芳怀薄兰茝，高谊重金石。

赋命何蹇屯，乃为屡空迫。一官在庠序，老大亦无益。

今春我西来，相见叙畴昔。共游西湖滨，竟日随杖策。

晓云楚山青，夜月吴水白。重来今始秋，乃有死生隔。

子幸继高风，深慰我凄恻。云胡谈论间，亦复叹穷塞。

怀哉骐骥姿，万里汗方赤。终当踏康衢，未必困衔勒。

愿子加自脩，文业嗣前德。
出乐官
释永颐（宋代）

古来歌舞者，乐极总幽沈。
山鬼书无影，春禽歌好音。
梨园虚宝必，玉树慢荒淫。
一曲烟萝外，伤哉悲乐心。
酬邢端公济春日苏台有呈袁州李使君…辛阳王三侍御
皎然（唐代）

大贤当佐世，尧时难退身。如何丹霄侣，却在沧江滨。

柳色变又遍，莺声闻亦频。赖逢宜春守，共赏南湖春。

营道知止足，饰躬无缁磷。家将诗流近，迹与禅僧亲。

放旷临海门，翱翔望云津。虽高空王说，不久山中人。
故事相国金印紫绶三公亦如之作金印辞
王质（宋代）

宝篆结金纹，玉皇衣上云。飞驰双日月，开闭几乾坤。

灵夔挟辀吼，幰弩指幡首。绛霏密葱茜，隐隐龟衔纽。

祥文写天影，寿骨耸岳顶。莲巢秋风泠，甘守相国印。
暮春
周南（宋代）

兹辰如翻车，其行靡脱毂。
春无十月妍，见此条蔓绿。
苍苔拾落花，天膏尚如沐。
足身岂不好，反覆看已熟。
惟有白石子，粲粲菖蒲斛。
寓居有感三首
司空图（唐代）

亦知世路薄忠贞，不忍残年负圣明。

只待东封沾庆赐，碑阴别刻老臣名。

不放残年却到家，衔杯懒更问生涯。

河堤往往人相送，一曲晴川隔蓼花。

黑须寄在白须生，一度秋风减几茎。

客处不堪频送别，无多情绪更伤情。
菩萨蛮八首 其四
余一鳌（清代）

柳阴浓护秋千索，柳绵飞趁池塘角。去去作青萍，鸳鸯傍一生。

清明春有限，错怪东风剪。飞燕惜残红，衔来似告侬。
芙蓉月
赵以夫（宋代）

黄叶舞碧空，临水处、照眼红苞齐吐。柔情媚态，伫立西风如诉。遥想仙家城阙，十万绿衣童女。云缥缈，玉娉婷，隐隐彩鸾飞舞。

樽前更风度。记天香国色，曾占春暮。依然好在，还伴清霜凉露。一曲阑干敲遍，悄无语。空相顾。残月淡，酒阑时、满城钟鼓。
山谷草圣
廖大圭（元代）

涪翁醉墨动惊蛇，流落人间几岁华。长恐六丁起雷电，为龙飞去玉皇家。
侍郎见贻佳什愈见高怀因次来章辄歌盛美
李昉（宋代）

一簇林亭景象幽，葛巾芒屦恣优游。
未饶荣启歌三乐，不学张衡咏四愁。
二品位高犹是忝，九天恩重若为酬。
儒生所得谁如我，岂复咨嗟雪满头。
元日言怀，因以自励，诒诸同志
吴筠（唐代）

驰光无时憩，加我五十年。知非慕伯玉，读易宗文宣。

经世匪吾事，庶几唯道全。谁言帝乡远，自古多真仙。

馀滓永可涤，秉心方杳然。孰能无相与，灭迹俱忘筌。

安用感时变，当期升九天。
寄刘凝远丈二首
赵蕃（宋代）

清时二浙湖山主，合在公家不属人。
求去非贪镜湖赐，归来便属许由邻。
喜闻吾党有高退，顿使幽居忘贱贫。
想见诗题硬黄纸，更无梦到软红尘。
杨柳枝 其四 赋小城梅枝
郑文焯（清代）

缟衣月下见前身，隔世惊逢绝世人。怊怅溪南数枝雪，为谁开落与江春？
多景楼
薛师石（宋代）

跨浙连淮是润州，好山全对此江楼。
少年志气惭霜鬓，犹忆曾看打阵舟。
菩提寺
傅寿彤（清代）

见说菩提寺，峰多不易寻。其间饶水石，我辈好登临。

绕树绿云满，到门黄叶深。徘徊不忍去，空翠落庭阴。
往体 其三
赵崇鉘（宋代）

志士惜流光，游子念长道。流光如奔霆，长路漫浩浩。

饥人忽梦饱，百忧悉倾倒。真妄安足论，荣名以为宝。
纵笔二首
刘克庄（宋代）

虚费灯窗一世勤，老师曾许与斯文。
玉台不善谐新咏，金匮犹斯记旧闻。
浅学安能演繁露，华堂苦爱诵微云。
史香骚艳无穷尽，叹息何人共摘熏。
次牧《翁六月七日迎河东君于云间喜而有述》诗 其三
徐波（明代）

旋周滴限返仙家，一笑相迎路不赊。怀梦自珍方朔草，急行须借阿香车。

长悬素影凭脩月，久驻红颜赖饮霞。坐拥群真尝说法，杨枝在手代拈花。
夜坐
李廌（宋代）

且喜屋无穿隙雪，未愁漏尽满靴霜。
纸帏布被从牢落，赖有希牙齿颊香。
听蛙方君作八老诗效颦各赋一首内三题余四十
刘克庄（宋代）

刘叟衣装绛老年，市中卖药且随缘。
驰名最久经三世，阅病虽多未十全。
龟手有方俄贵矣，乌髭无诀触皤然。
卧闻鹊噪扶筇起，偶有邻翁送谢钱。
柽桐二首
张明中（宋代）

石榴安敢拟柽桐，借问司花也不中。
鹤顶丹砂猩血服，试评却有此来红。
夜不得眠诗
刘孝绰（南北朝）

夜长愁反覆，怀抱不能裁。披衣坐惆怅，当户立徘徊。

风音触树起，月色度云来。夏叶依窗落，秋花当户开。

光阴已如此，复持忧自催。
送毛伯温
朱厚熜（明代）

大将南征胆气豪，腰横秋水雁翎刀。
风吹鼍鼓山河动，电闪旌旗日月高。
天上麒麟原有种，穴中蝼蚁岂能逃。
太平待诏归来日，朕与先生解战袍。
依韵酬周骙太博同年
范仲淹（宋代）

孰敢先怀富贵图，良时须惜几嗟吁。
众心可致巍巍主，上意思平两两符。
不称内朝裨耳目，多惭外补救皮肤。
子陵滩畔观渔钓，无限残阳媚绿蒲。
蝶恋花
张元干（宋代）

窗暗窗明昏又晓。百岁光阴，老去难重少。四十归来犹赖早。浮名浮利都经了。

时把青铜闲自照。华发苍颜，一任傍人笑。不会参禅并学道。但知心下无烦恼。
赠郑明府
黄滔（唐代）

庭罗衙吏眼看山，真恐风流是谪仙。垂柳五株春娅姹，

鸣琴一谪水潺湲。援毫断狱登殊考，驻乐题诗得出联。

莫起陶潜折腰叹，才高位下始称贤。
雪中李世贤招观东坡清虚堂诗真迹
吴宽（明代）

茫茫巨海流银沙，光分民舍并官衙。
诗人说诗等说法，四坐缤纷天雨花。
寥寥小巷绝人迹，谁肯柱杖过吾家。
曲中合沓失《朱鹭》，谷口联翩多白鸦。
青葱摇落上林苑，一夜乱缀琼瑶葩。
故人相送定石炭，恶客好饮惟江茶。
清晨忽报有苏墨，折简邀看门频挝。
形疑虾蟆似曾压，技痒虮虱谁为爬。
料知刻本来广右，醉笔漫灭犹堪嗟。
坐当大雪发长笑，新酒正热浮红霞。
十月十三日自郡归山中寄周秀实昆仲
晁说之（宋代）

阴灵识阳月，怪树知穷谷。路转山迎人，峥嵘失南北。

回首人间士，总总今何役。嗟子此行李，志尚亦云独。

世事兼漳■，温凉俱所欲。耿介自小人，大匠死绳墨。

伯仁莫妄评，阿奴不碌碌。
秋日游虎邱逢径山元上人
成廷圭（元代）

黄叶树层层，兹游记昔曾。到山疑是梦，出寺忽逢僧。

短簿荒祠酒，生公旧塔灯。留诗骇浮俗，山鬼也多能。
青玉案 余以枫香名词，漫赋
宋荦（清代）

枫香桥是黄州路。曾岸帻、扶筇去。一望霜天风景暮。

空山流水，白云红树。动我悲秋赋。

于今屡梦高歌处。聊取嘉名锡痴语。兰畹金荃休见妒。

花间低按，尊前轻度。总愧江枫句。
柳梢青·七夕
刘镇（宋代）

干鹊收声，湿萤度影，庭院深香。步月移阴，梳云约翠，人在回廊。步醺醺宿酒残妆。待付与、温柔醉乡。却扇藏娇，牵衣索笑，今夜差凉。步
咏雪赠张籍
韩愈（唐代）

只见纵横落，宁知远近来。飘飖还自弄，历乱竟谁催。
座暖销还怪，池清失可猜。坳中初盖底，垤处遂成堆。
慢有先居后，轻多去却回。度前铺瓦陇，发本积墙隈。
穿细时双透，乘危忽半摧。舞深逢坎井，集早值层台。
砧练终宜捣，阶纨未暇裁。城寒装睥睨，树冻裹莓苔。
片片匀如剪，纷纷碎若挼。定非燖鹄鹭，真是屑琼瑰。
纬繣观朝萼，冥茫瞩晚埃。当窗恒凛凛，出户即皑皑。
压野荣芝菌，倾都委货财。娥嬉华荡漾，胥怒浪崔嵬。
碛迥疑浮地，云平想辗雷。随车翻缟带，逐马散银杯。
万屋漫汗合，千株照曜开。松篁遭挫抑，粪壤获饶培。
隔绝门庭遽，挤排陛级才。岂堪裨岳镇，强欲效盐梅。
隐匿瑕疵尽，包罗委琐该。误鸡宵呃喔，惊雀暗裴回。
浩浩过三暮，悠悠匝九垓。鲸鲵陆死骨，玉石火炎灰。
厚虑填溟壑，高愁睠斗魁。日轮埋欲侧，坤轴压将颓。
岸类长蛇搅，陵犹巨象豗.水官夸杰黠，木气怯胚胎。
著地无由卷，连天不易推。龙鱼冷蛰苦，虎豹饿号哀。
巧借奢华便，专绳困约灾。威贪陵布被，光肯离金罍。
赏玩捐他事，歌谣放我才。狂教诗硉矹，兴与酒陪鳃。
惟子能谙耳，诸人得语哉。助留风作党，劝坐火为媒。
雕刻文刀利，搜求智网恢。莫烦相属和，传示及提孩。
古隍行
朱南强（宋代）

茂林修竹恒苍苍，畦兰畹芷胜幽芳。
在葱佳气蔼祯祥，小小一村名古隍。
屋西有山名虎耳，东流挹抱长溪水。
三峰笔架卓面前，背后驹骊翠屏奇。
绕帘数顷祖遗田，信可容侬耕晓烟。
摘山钓水美且鲜，南窗笑傲北窗眠。
三馀祗把子孙教，不伯趁炎竞浮躁。
先于道谊后文章，事长谦恭事亲孝。
桑麻芋粟小园收，社醖茅柴逐旋笋。
但得官清摇役省，此生温饱复何求。
立春后一日寄京中诸友
王讴（明代）

紫禁寒多未见花，万年枝上散啼鸦。
楼衔内制螭头出，殿转宫车雉尾斜。
宝鼎昼薰香篆合，画屏春簇漏声赊。
笙歌犹自迎王母，青鸟蟠桃共岁华。
水调歌头（和石＿·寿汤守）
韩淲（宋代）

玉水灵山地，燕寝亦书功。邦人耆老，诞弥佳节以词通。尔岂知耆恺悌，我乃因君谈笑，祝寿酒杯同。箫鼓少人会，歌舞为谁容。

观坐客，惊野老，笔如风。个般酬唱，诏回应上玉华东。多少家传经济，留与孙谋持守，出处信何穷。唤起千年调，分付一车公。
朱明虹观察河南二首 其一
游朴（明代）

清时开府向河阴，是处传欢动士林。西土五年留荫远，中州八部望云深。

衮衣信宿谁家念，棨戟清风何处临。独有锦官城上客，不堪离恨独沉吟。
翠楼吟·淳熙丙午冬
姜夔（宋代）

淳熙丙午冬，武昌安远楼成，与刘去非诸友落之，度曲见志。予去武昌十年，故人有泊舟鹦鹉洲者，闻小姬歌此词，问之，颇能道其事，还吴为余言之；兴怀昔游，且伤今之离索也。

月冷龙沙，尘清虎落，今年汉酺初赐。新翻胡部曲，听毡幕元戎歌吹。层楼高峙。看槛曲萦红，檐牙飞翠。人姝丽，粉香吹下，夜寒风细。
此地宜有词仙，拥素云黄鹤，与君游戏。玉梯凝望久，叹芳草萋萋千里。天涯情味。仗酒祓清愁，花销英气。西山外，晚来还卷，一帘秋霁。
卢仝煎茶图
郑思肖（宋代）

月团片片吐苍烟，破帽笼头手自煎。七椀不妨都吃了，恣开笑口骂群仙。
依韵和吴季野马上口占
梅尧臣（宋代）

溪头三月草菲菲，城畔春游惜醉稀。
莫信杜鹃花上鸟，人归犹道不如归。
山行二绝 其二
黎廷瑞（宋代）

野老相过一笑迎，黄鸡白酒愧深情。山空日落早归去，昨夜隔篱闻虎声。
常山孙令见过仆未起孙题壁而去作绝句寄之
毛滂（宋代）

醉乡冉冉梦游閒，一夜凉风唤未还。
可是应门无稚子，双凫仙去定谁攀。
暗香 和张笔芳梅花词
庄焘（清代）

四山寒色，正小园雪后，悠然闻笛。细蕾乍匀，休认珠胎误轻摘。

略见横枝映水，渐催动、吟香诗笔。待画取、尘外幽芳，春思散瑶席。

仙国，正寥寂。想庾岭夜长，月华重积。梦回自泣，一堕红尘渺难忆。

闲向妆台对影，应伴我、湘兰凝碧。问素女琼佩响，几人听得。
秋日
许传霈（清代）

秋本无愁处，人愁秋亦愁。举头征雁疾，到耳语蛩幽。

风木摇难定，江河去不休。凭阑无限意，情月又横楼。
行香子（雪后闲眺）
汪莘（宋代）

策杖溪边。倚杖峰前。望琼林、玉树森然。谁家残雪，何处孤烟。向树溪桥，树茅店，树渔船。

别般天地，新样山川。唤家僮、访鹤寻猿。山深寺远，云冷钟残。喜竹间灯，梅间屋，石间泉。
见素小画次西潭韵
王弼（明代）

素公作诗故奇特，石鼓聱牙字难读。
素公作画如作诗，峭石插天松压屋。
浮丘山
蒋之奇（宋代）

此山从古号浮丘，携手城西是旧游。法从未容穿豹尾，守藩聊得步鳌头。

傍连玳瑁遗亭近，下有珊瑚废井留。得道丈人如可遇，秋风挹袖上瀛洲。
希年初度老友王希宣扁舟远访夙谊甚厚贶以十
牟巘五（宋代）

平生遇初度，何曾具盘筵。
感君知我意，老泪更潸然。
满庭芳
霍安人（宋代）

桐叶霜乾，芦花风软，晓来一色新秋。碧光无际，良夜月明楼。瑞应长庚入梦，钟奇秀、特产贤侯。堪夸处，雄姿英发，连箭射双雕。

回头。思往事，皂囊三进，豪气冲牛。记前回凤诏，空下南洲。冷笑浮云坠甑，鲈鱼美、归老扁舟。祝君寿，青山不尽，绿水自悠悠。
和张黄门玉车舟中晚睡
唐伯元（明代）

旅雁将秋至，鸣蝉入暮清。烟村团野色，鼓吹杂江声。

泛斗槎仙过，侵星馆吏迎。五云双阙外，去去一关情。
观新修运河赠总戎平江陈公 其二
倪岳（明代）

漕河勋望说恭襄，赫赫诸孙更有光。岸凿旧堤青障阔，水通新闸玉虹长。

一时浮议嗟方定，千载荣名信不忘。昨日城东人似堵，争看万斛上龙骧。
酬晦斋谢司直和子寿宫使赋归来望思之台
释居简（宋代）

推恩保四海，寡恩徒自戕。父兮不念子，悠悠我心伤。

父子至情天性也，戾岂自经沟渎者。回天无药愈狂酲，朽索胡为羁六马。

邪心不作天不疑，皇恤江充刘屈氂。灵脩一悟倘可冀，抑免杀身伤父慈。

千秋一言机发弩，堕甑已非何所补。归来望思兮胡不归，千古万古一抔土。
句
徐商（唐代）

萍聚只因今日浪，荻斜都为夜来风。
送董汝淳太守之楚雄二首 其一
边贡（明代）

诗人重出守，万里一朱轓。苦节留三郡，英声振五言。

山深夜郎道，花乱武陵源。月下劳相忆，清秋几处猿。
三昧诸颂 其七
释印肃（宋代）

百纳骨董袋，一切皆我入。一切莫能入，达此妙纵横，三世佛佛佛。
读李憕碑
张耒（宋代）

自唐中微北方沸，胡马长鸣饮清渭。李公守节陷贼庭，身死髑髅行万里。

百年事往谁复省，一丘榛莽无人祭。荒碑半折就磨灭，后人空解传其字。

杀身不畏真丈夫，自古时危知烈士。俗书小技何足道，嗟我但欲扬其事。

寥寥获麟数千载，末学褒贬多非是。高文大笔谁复作，黜臣饿夫须有待。

纷纷后世竞著述，纸墨徒为史官费。却嗟何独此事然，搔首碑前空叹慨。
张仪舌严光足
郭之奇（明代）

张仪舌，梁楚缺。严子足，富春缩。缩者还能伸，缺人先自辱。

当年寸舌问妻存，此日两足加帝腹。终当持钓为客星，何事游谈师鬼谷。
輓送县令归葬四明
汪真（宋代）

桂籍青年压俊英，桥门卒业已成名。
九章列秀铜章美，百里春风墨绶荣。
德及桑麻犹有颂，梦遗琴鹤已无声。
故乡归去长眠夜，芳草斜阳伴墓铭。
小重山·倩得薰风染绿衣
辛弃疾（宋代）

倩得薰风染绿衣。国香收不起，透冰肌。略开些个未多时。窗儿外，却早被人知。
越惜越娇痴。一枝云鬓上，寻人宜。莫将他去比荼䕷。分明是，他更韵些儿。
题小猿叫驿
黄叔达（宋代）

大猿叫罢小猿啼，箐里行人白昼迷。恶藤牵头石齧足，妪牵儿随泪录续，我亦下行莫啼哭。
将军潘育龙久任封疆故存问赐诗
玄烨（清代）

少年勇战启元戎，久任三秦铁石衷。守土防边资壮略，披坚敌阵表彤弓。

升平当惜老臣在，竹帛还酬旧日功。白首怡神存硕果，愿期添算荷恩隆。
范景仁和赐酒烛诗复次韵谢之
苏轼（宋代）

笙磬分均上下堂，游鱼舞兽自奔忙。朱弦初识孤桐韵，玉琯犹闻秬黍香。

万事今方咨伯始，一斑亦我愧真长。此生会见三雍就，无复寥寥叹未央。
望夫山
刘禹锡（唐代）

终日望夫夫不归，化为孤石苦相思。
望来已是几千载，只似当时初望时。
挽张樗堂
丘葵（宋代）

与君虽远隔，自少即相亲。
老失同年友，乡无好善人。
樗堂春绝迹，蒿里暗伤神。
丹旐归何处，风霜故冢滨。
杂诗二首 其一
祝简（宋代）

雨后清寒满袖风，雁声南去暮云浓。秋来杞菊能多少，欲助盘餐自不供。
和次山赠别
胡寅（宋代）

牧养惟闻政失中，茇棠深愧召南风。却归旧隐三家市，回望耆儒一亩宫。

蕙帐我今寻怨鹤，蘋洲君复送惊鸿。别怀不得同杯酒，西柄居然挹大东。
禽言四首 其二 提壶
梅尧臣（宋代）

提壶芦，沽美酒。风为宾，树为友。山花缭乱目前开，劝尔今朝千万寿。
句
释惠崇（宋代）

人归冈舍迥，雁遇诸田遥。
初春
陆游（宋代）

柳拂朱桥湖水生，园林处处听新莺。
亦知人世当行乐，无奈春阴不肯晴。
走马章台身纵老，看花杜曲眼犹明。
只应诗思年来减，预怯同游议罚觥。
送周子吁总宪入蜀昔督学兹省
皇甫汸（明代）

巴江雪后回春水，遥见扬帆逐楚云。花发锦城多藻思，猿啼巫峡奈愁闻。

节宣番部新持法，门引诸生旧论文。最是羲之心恋蜀，裁书时欲访周君。
夔州怀古 其二
任端书（清代）

平时夔子初分国，后日公孙始作家。白帝春秋迷草树，黄牛朝暮起烟霞。

啼猿路绝人居少，飞鸟沙平阵气斜。闲倚江船论往事，长年高唱上三巴。
至日苍梧舟中与谢起东何平甫对酌
区怀瑞（明代）

千里浮觞捲白波，醉乡无奈客愁何。云连桂岭香林异，煖入漓江瘴雾多。

尺素不随双鲤去，片帆空伴海鸿过。相逢暂慰阳回日，玉琯飞灰和榜歌。
蔡州三首
孔武仲（宋代）

愁云昏昏掩六月，电光霍霍盘四隅。
淮西一雨三书夜，长澜积潦无处无。
试登高楼望四野，平田渺渺成江湖。
山源奔溢来处远，晨朝又报高丈余。
重堙闭筑仅自守，一带萦叠何其孤。
颓墙处处若山坏，百舍相望无完区。
辛勤买得秸一束，马饥况乏粟与刍。
三十年间走四方，始遭此厄真穷途。
跧居丘亭往来断，时起顾是青云衢。
如丝一罅见天面，顽阴复起相模糊。
幽忧填胸中自遣，强扣瓦缶倾残壶。
醉中暂尔神气王，醒定更觉心催枯。
城阴老蛙正逸乐，声如转轴相鸣呼。
强弓毒矢未易射，欲杀唯有企翁符。
吾家此去八十驿，愁来更展江湖图。
寄题周炼师云台真馆
吴当（元代）

亭亭云台山，重阜隐深廓。神宫辟龙虎，秀色今绵邈。

真馆依青林，涧水傍虚阁。种竹春雾重，刊松晴雪落。

高敞自无为，幽旷各有托。时见白云閒，为雨出城郭。

岂知有道者，元化在机握。相从赤松游，不为慕灵药。

愧我烦世虑，眷然仰冥漠。考槃能自引，随遇有真乐。

园绮如可期，共尔戒归鹤。
赤嵌竹枝词 其三
孙霖（清代）

雌雄别味嚼槟榔，古贲灰和荖叶香。番女朱唇生酒晕，争看猱采耀蛮方。
送徐道人东游
尚颜（唐代）

长安人扰扰，独自有闲心。海上山中去，风前月下吟。

引猿秋果熟，藏鹤晓云深。易姓更名数，难教弟子寻。
戏赠张炼师
权德舆（唐代）

月帔飘飖摘杏花，相邀洞口劝流霞。

半酣乍奏云和曲，疑是龟山阿母家。
杂感五首以不爱入州府为韵
陆游（宋代）

莘渭二老人，耕钓俱白首，功烈在人间，如天有北斗。
方其未遇在，自处固不苟，夫岂邀虚名，欲眩千载後？降及秦汉王，望古犹培塿，犹能守所闻，外物不得诱。
君看鲁二生，亦岂圣人偶；凛然诸儒间，人可我独不。
颂古四首 其三 女子出定。
释继成（宋代）

文殊头白，罔明头黑。女子冶容，瞿昙是贼。山僧不犯锋芒，直下并赃捉获。
送田光
郑谷（唐代）

九陌低迷谁问我，五湖流浪可悲君。著书笑破苏司业，

赋咏思悲郑广文。理棹好携三百首，阻风须饮几千分。

耒阳江口春山绿，恸哭应寻杜甫坟。
梅二首
王洋（宋代）

胜韵难齐俗，清流不受浑。
岂应践期约，独自爱黄昏。
听琵琶劝殷协律酒
白居易（唐代）

何堪朔塞胡关曲，又是秋天雨夜闻。
青冢葬时沙莽莽，乌孙愁处雪纷纷。
知君怕病推辞酒，故遣琵琶劝谏君。
九日沣上作，寄崔主簿倬二李端系
韦应物（唐代）

凄凄感时节，望望临沣涘。翠岭明华秋，高天澄遥滓。

川寒流愈迅，霜交物初委。林叶索已空，晨禽迎飙起。

时菊乃盈泛，浊醪自为美。良游虽可娱，殷念在之子。

人生不自省，营欲无终已。孰能同一酌，陶然冥斯理。
和陈克斋清明登瑶台有感 其二
王翰（唐代）

物外仙山十二台，松间骑马记曾来。思乡怀古肠堪断，感物伤时眼倦开。

窈窕一声青玉案，葡萄千斛紫霞醅。无边花柳皆愁思，何事东君费剪裁。
生于忧患，死于安乐
孟子及其弟子（先秦）

舜发于畎亩之中，傅说举于版筑之间，胶鬲举于鱼盐之中，管夷吾举于士，孙叔敖举于海，百里奚举于市。故天将降大任于是人也，必先苦其心志，劳其筋骨，饿其体肤，空乏其身，行拂乱其所为，所以动心忍性，曾益其所不能。(是人 一作：斯人)

人恒过，然后能改；困于心，衡于虑，而后作；征于色，发于声，而后喻。入则无法家拂士，出则无敌国外患者，国恒亡。然后知生于忧患而死于安乐也。
承牒荆门呈诸友
刘摰（宋代）

方城道中诗墨新，荆门山下有行人。同盟迩来无彷佛，傍马欲行尚逡巡。

荆门西行一百里，玉泉之境天下闻。诸君不能伴康乐，请赋黄鹄飞秋云。
由定远上岱山铺宿滁之大柳树驿
朱筠（宋代）

大横山界县东南，兹山正南亦其尾。妄名以岱拟东岳，撼山之其笑尔蚁。

童童草荒顶积潦，蕨无一掬况复䔇。今秋五阅月不雨，著足嚣尘扇长颹。

环滁皆山南人矜，此居北方亦太菲。上上十里古禅林，舆屩磨沙夫自唏。

禅林傍墩曰仙居，石不解触云叆叇。下哉聊舍大柳树，树忽飘零人去伟。

五代用武艺祖来，擒将滁门摧巨虺。水何清清山徒高，欧阳之谈吁僾俙。

于今平世客偶过，驿馆几陈滑书棐。寒风一之日觱发，深夜逼人赋山鬼。

此间且苦旱无衣，岁何以卒腓百卉。去险即平境则殊，人孑我余得又几。

馆虽不张幕与帷，吾能饮乎醉乐岂。
奉使越南入关留别和越南魏克循韵 其一
劳崇光（清代）

叱驭遑辞行役频，得朋偏喜缔文新。浮踪与我盟鸥鹭，佳什惭君说凤麟。

三月轮蹄周辙迹，千秋文字契精神。四方兰谱他年订，南极名流有魏申。
晚春书怀简陈巽叔二首 其一
王炎（宋代）

畏病不多酌，遣情时自吟。絮飞春漠漠，树密午阴阴。

壮县今岑寂，微官有陆沉。青山啼杜宇，未断故园心。
送玉堂守永嘉
曾由基（宋代）

衮衮诸公塞要津，独当椽笑演丝纶。
久职清禁聊均佚，谁道明河不可亲。
畿郡喜迎贤太守，帝旁却欠直词臣。
逸才毕竟九天忆，应谓禁中须此人。
高吾院长寄惠仪礼
黄衷（明代）

制作仍匡辅，隆平业故尊。遗编窥品节，流涕忆精魂。

灵鸟墟周甸，游麟吊鲁门。太丘吾所畏，此道雅应存。
送春有感
五迈（宋代）

东君行趣装，桃李事如梦。
蝶懒欲息游，莺老不好弄。
残红正可怜，更禁风雨送。
榆荚羞独飞，却恼杨花共。
去年於此时，客食红尘閧。
眼看豪合儿，跃马青丝鞚。
美姝舞娉婷，吹箫来紫凤。
开樽六一亭，偃盖飞来洞。
我亦强行吟，诗成和者众。
时序易推移，人事少间空。
翻思年时乐，已如耳边哄。
汪清晓坐孤寺，晴曦照华栋。
沙平嘴带鸥，山远腰横蝀。
阅书眼倍明，拈笔手犹冻。
扫地焚甲煎，呼童开腊瓮。
汲井得甘泉，沦茗试新贡。
短章写我怀，谩遣儿曹讽。
生查子
吕本中（宋代）

残春雾雨馀，小院黄昏后。说道觅新词，把酒来相就。

酴醾插髻云，岁岁长如旧。不是做词迟，却怕添伊瘦。
和永叔十九韵送魏广
刘敞（宋代）

信陵贵公子，仁义不挂口。犹有三千客，名声极高厚。

而况贤者门，四方所奔走。岂无青云士，磊落照前后。

我虽非其人，慕用意殊久。差池混出处，百望乖一隅。

羁旅陈蔡间，忙如丧家狗。担簦始自致，倾盖许白首。

中堂陈诗书，高会置樽酒。岂惟听馀论，复喜识宾友。

魏侯希世珍，颇为平生旧。他时恨契阔，并生喜邂逅。

危冠切浮云，长剑挂南斗。同志此莫逆，孤游信无负。

切磋变新巧，綵绘饰馀丑。自谓当穷年，如何复分手。

士生得所师，文学致不朽。吾衰莫自力，子壮谅何有。

当取天下名，还为生人寿。
和此阳先生感兴诗二十首
刘黻（宋代）

诗道发金石，世苦壁听讹。
正色落刍荛，一掬真意多。
众窍本虚寂，其如天籁何。
不悟康衢谣，不识黍离歌。
伟叔蔡兄来永嘉屡辱投赠於其归也辄奉俚歌为
叶适（宋代）

庆历故家忠惠后，性酷喜文疎嗜酒。
飘风聚雨蛙蚓寂，草玄献嗜龙蛇走。
古人道大何不容，回空赐殖同升堂。
若遇韩门亲指画，岂有不在籍湜行。
水心可怜地如掌，读罢君诗一惆怅。
文星今直正莆中，去觅掀天无底浪。
东坡笠屐图
郑元祐（元代）

得嗔如屋谤如山，且看蛮烟瘴雨间。白月遭蟆蚀不尽，清光依旧满人寰。
次韵李伯高
戴复古（宋代）

莲幕高吟冰雪篇，天才秀发思华年。
千金买得惊人句，落在鸡林渡海船。
过贾岛野居
张籍（唐代）

青门坊外住，行坐见南山。
此地去人远，知君终日闲。
蛙声篱落下，草色户庭间。
好是经过处，唯愁暮独还。
西湖竹枝词
纪青（明代）

墓头堤上柳株株，才子佳人总姓苏。
斜倚石栏临水照，桃花也自爱西湖。
答丹阳李公素学士
韩琦（宋代）

与君为郡不相遥，只隔瓜洲一信潮。诲字屡传来客素，治声常逐过江桡。

词垣暂尔淹鸿笔，宴席何妨引巨蕉。诗句满筒烦借誉，爰居空自愧虞韶。
渔父辞剑
吕鹰扬（清代）

云水乡中泛一槎，利人方便望无奢。七星宝剑遗何用，返尔英雄造国家。
颂古一百则
释正觉（宋代）

三老暗转舵，孤舟夜回头。
芦花两岸雪，烟水一江秋。
风力扶帆行不棹，笛声唤月下沧洲。
和曾运使 其一
释慧空（宋代）

心法两忘诸说到，文章百鍊古风回。方惊吸尽西江口，又出江西一派来。
寄富洋院禅者
郑良士（唐代）

画破青山路一条，走鞭飞盖去何遥。碍天岩树春先冷，

锁院溪何昼不销。霅上茗芽因客煮，海南沈屑为斋烧。

谁能学得空门士，冷却心灰守寂寥。
谨和尊大人领省沙场怀古兼四娱斋韵
耶律铸（宋代）

小沙场没铁衣堆，忆昔英雄一窖灰。青冢荒凉遗旧怨，黑河呜咽写馀哀。

书痴信手翻新曲，诗瘦扶头怯大杯。汗漫谪仙游八表，子卿归后几人来。
客况
陆天仪（清代）

看花莫问主，有酒便成邻。久住方言熟，常骑马性驯。

逢人疏礼数，观猎倍精神。芳草连千里，东风淮水滨。
沁园春 赠混真子只诀
王玠（宋代）

道隐无名，包含万象，总在身心。若一言勘破，本来面目，不生不灭，耀古腾今。

返照回光，存神绝念，直下承当莫外寻。忠言守，这些儿妙处，至理玄深。

真中不许容针。好把阳炉炼浊阴。待阳生冬至，重门深锁，乌飞兔走。

虎啸龙吟。片饷回旋，半时交姤，大地山河尽变金。

超三界，作蓬莱仙子，寒暑无侵。
都昌谒陶桓公祠
邵宝（明代）

我航东汇泽，来拜陶公祠。英灵邈千古，犹系吾人思。

公才不世出，幼学多师资。时衰领重镇，光辉动旌旗。

大哉砥柱力，江汉如潢池。公生清谈后，惟勤禹为师。

运甓投博具，举措非徒为。道积业可大，所志在济时。

挥霍掣雷电，呼吸飞云霓。公在国与立，桓文下风斯。

进退自明正，陋者徒生疑。孙曾志公志，痛恨晋祚移。

一辞谢世事，采菊忘东篱。公心愈表表，后哲谅有知。

鄱湖水浩渺，公神亦随之。醴牲岁复岁，乾坤以为期。
高房山寒江孤岛图
王行（元代）

千山万山重复重，烟岚草树深莫穷。高堂大轴示宽广，要以笔力誇奇雄。

青红苍翠满缣素，缺处残碧分遥峰。虽云眼底供一快，未见阔远开心胸。

历观画史每如是，意谓此法由来同。昨尝凌秋㴑扬子，一舸缥缈乘长风。

洪波舂天渺无际，出没但有孤轮红。中泠盘陀瞬息过，回首浮玉云涛中。

乃知山水有佳处，到此始觉飞埃空。当时海岳应饱见，落墨便自超凡庸。

不将层叠竞工巧，遂使气象齐鸿濛。平生爱画惟爱此，苦恨妙法无能攻。

九州之表有人物，意匠彷佛宗南宫。莫言未入米家奥，百年犹数房山翁。

兹图咫尺便千里，生绡数幅徒为功。亦知盘礴意有在，正欲逐米追高踪。

爱之歌咏乃常理，好事况有天随宗。同观何人江海客，气似贯月书艎虹。

文辞澜翻沛难禦，奔走风雨驱丰隆。古称珠玉在我侧，濡翰自愧言非工。

黄尘城郭久见困，何地閒静能相容。诗成忽复三叹息，矫首长望青冥鸿。
闲吟四首 其二
邵雍（宋代）

予年四十七，已甫知命路。岂意天不绝，生男始为父。

且免散琴书，敢望大门户。万事尽如此，何用过忧惧。
春女行
王翰（唐代）

紫台穹跨连绿波，红轩铪匝垂纤罗。中有一人金作面，

隔幌玲珑遥可见。忽闻黄鸟鸣且悲，镜边含笑著春衣。

罗袖婵娟似无力，行拾落花比容色。落花一度无再春，

人生作乐须及辰。君不见楚王台上红颜子，

今日皆成狐兔尘。
乌程李明府水堂同卢使君幼平送奘上人游五台
皎然（唐代）

身将刘令隐，经共谢公翻。有此宗师在，应知我法存。

问心常寂乐，为别岂伤魂。独访华泉去，秋风入雁门。
陈师道教授示黄梅诗次韵呈正夫学士四首 其三
彭汝砺（宋代）

旧作酴醾白，新翻蛱蝶黄。不须多变态，固自有真香。
赠孙绮新及第
李商隐（唐代）

长乐遥听上苑钟，彩衣称庆桂香浓。

陆机始拟夸文赋，不觉云间有士龙。
和前人见寄 其一
赵抃（宋代）

此去山重水复重，登临无复叹途穷。应将往事閒追忆，疑是邯郸梦枕中。
證道歌 其一二九
释印肃（宋代）

损法财，灭功德，宁作常贫岐路客。身虽能触不能知，只为前因无准则。
学士院端午贴子二十七首 皇帝阁六首
苏辙（宋代）

溽暑避华构，清风迎早期。
枫槐高自舞，冰雪晚初消。
南讹初应历，五日未生阴。
灵药收农录，薰风拂舜琴。
皇心本夷旷，一气自炎凉。
不废荆吴旧，民风见未央。
九门已散秦医药，百辟初颁凌室冰。
饮食祈君千万寿，良辰更上辟兵缯。
雨迟麦粒尤坚好，日丽蚕丝转细长。
入夏民间初解愠，宫中时举万年觞。
汴上初无招屈亭，沅湘近在国南坰。
太官漫解供新糉，谏列犹应记独醒。
大涤洞 其三
槻伯圜（宋代）

馀杭晓旆籋飞梯，大涤松阴午未移。群从追随巾屦集，众真参会佩环驰。

白鸦翻舞仙如在，黄鹤迎来圣得知。老□□□□□□，□□□□□□□。
谢邵地官汝学馈陶鼎次韵
李东阳（明代）

感君携赠出南装，别路相看似故乡。诗客品题新定价，野人抟埴旧传方。

茅柴火底春风软，骨董羹中滋味长。秋去冬来几寒暖，且将粗粝送年光。
竹
朱熹（宋代）

潇潇凌霜雪，浓翠异三湘。疏影月移壁，寒声风满堂。
谢伯倚得孙送姜酒至
陈献章（明代）

七十一年云水中，半江老隐旧知侬。一杯引满为君喜，伯倚今朝又作翁。
戏萧高风曾孟声二友 其一
罗公升（宋代）

丹凤辞旧栖，四海求其凰。偶来梧竹间，振翮鸣朝阳。

众禽不自揣，竞欲依馀光。神物要自珍，微羽那足当。

了知霄汉姿，不集灌莽场。所忧燕雀杂，坐更鸿鹄藏。

丹山有佳侣，足以陪双翔。人间勿为留，归哉白云乡。
首夏
白居易（唐代）

林静蚊未生，池静蛙未鸣。景长天气好，竟日和且清。

春禽馀哢在，夏木新阴成。兀尔水边坐，翛然桥上行。

自问一何适，身闲官不轻。料钱随月用，生计逐日营。

食饱惭伯夷，酒足愧渊明。寿倍颜氏子，富百黔娄生。

有一即为乐，况吾四者并。所以私自慰，虽老有心情。
题道士张湛然弹琴诗卷
汪克宽（元代）

峄山白桐千年枝，金星烂烂蛇蚹皮。
文光七轸蓝田玉，冰弦细绕吴蚕丝。
丹山云暖凤皇语，露草寒蛩诉秋雨。
娥英泣洒湘筠斑，迁客相逢话羁旅。
翠岩悬瀑锵琼瑶，雷霆霹雳轰层霄。
瞥波细萍浮荡漾，劈空轻絮飞飘飖。
仙林唳鹤惊离别，老龙湫底吟寒月。
海门送上子胥潮，澎湃奔腾卷残雪。
羽人潇洒颜如仙，冯虚来往黄山巅。
古音净洗筝琶耳，何须更濯丹砂泉？
送葛鍊师远游
宋无（元代）

仙翁去醉碧桃春，鹤背风吹万里身。洞里棋高饶几子，瓢中诗好寄何人。

三峰紫翠浮芒屩，五岳烟霞染葛巾。归日定知能缩地，莫教青竹化龙鳞。
秋日卧病溪上怀饶士骏
张正蒙（明代）

偃卧青溪上，闲愁入病中。
露华侵夜簟，风子落秋桐。
白白千丝鬓，哀哀四壁蛩。
所期乘兴客，孤棹几时通。
颂古十七首
释师观（宋代）

报慈一隔，描邈不得。
大用现前，不存轨则。
示僧 其五
释慧空（宋代）

普化传真，七错八错。后人不明，随邪逐恶。若是真鍮，黄金不博。

今人长爱李将军，一箭离弦双雕落。
刘望之图录惠示文卷次韵为谢
楼钥（宋代）

吾闻三峡江，湍流下无底。
吾闻岷峨山，耸秀且千里。
坤维气淑灵，所产多名士。
高文既铿然，特立亦卓尔。
久慕黄中刘，近有贡公喜。
亟从蜀士问，人物定谁比。
少年负奇节，论事如翻水。
万里见张胡，义激非气使。
贤关遂为寮，八尺见英伟。
诸君皆敛避，相与推德齿。
惠我舂容篇，句法参子美。
再诵平生言，徐者真近似。
战国信徒劳，秦贪不知止。
汉唐取与守，反覆皆造理。
藩镇论加详，河朔纷鼎峙。
词源既渊深，浩博渺无涘。
从今使诸生，教育均蒙被。
论议归正平，辞章扫浮靡。
古人去已远，时毋分彼此。
君其挽之回，续弦须凤髓。
鹧鸪天·戊午拜复职奉祠之命
辛弃疾（宋代）

老退何曾说著官。今朝放罪上恩宽。便支香火真祠俸，更缀文书旧殿班。
扶病脚，洗衰颜。快从老病借衣冠。此身忘世浑容易，使世相忘却自难。
魏武帝
王十朋（宋代）

董吕袁刘电扫空，阿瞒独步骋奸雄。岂知权备皆人杰，未肯全将鼎付公。
人月圆
杨无咎（宋代）

月华灯影光相射。还是元宵也。绮罗如画，笙歌递响，无限风雅。

绮蛾斜插，轻衫乍试，闲趁尖耍。百年三万六千夜，愿长如今夜。
乌聊山登览
戴复古（宋代）

抖擞嚣尘上翠微，旁溪寺上坐题诗。忽闻啼鸟不知处，细看好山无厌时。

风扫云烟开远景，人携香火谒丛祠。客来千里登临意，说与时人未必知。
答人书
邵雍（宋代）

卿相一岁俸，寒儒一生费。
人爵固不同，天爵何尝匮。
不有霜与雪，安知松与桂。
虽无官自高，岂无道自贵。
纪游
赵善括（宋代）

几重浓云泼黑墨，数点疏雨飞的皪。
桃花李花红更白，不觉东风扫踪迹。
深山绿暗新树密，悬崖倒挂香空碧。
泉声泻出万霹雳，长虹飞过三百尺。
蹇驴倒骑回语客，目端春事俱可识。
茅舍敲门倾琥珀，古寺击鼓非玉食。
我今已饱天工力，风吹浮云露白日。
崎险不复厌登陟，高处更穷低处逼。
下瞰群峰五顽石，回首一笑天地窄。
兴来策杖绕山侧，窦深岩远不可侧。
相思涧边酌寒滴，一抹暝烟壮山色。
寻真不见空回忆。使我伤今复伤昔。
道人山房遍幽历，醉里疑从仙籍谪。
钧天广乐梦中得，更问腾空好消息。
浣溪沙·其一
况周颐（清代）

解道伤心片玉词。此歌能有几人知。歌尘如雾一颦眉。
碧海青天奔月后，良辰美景葬花时。误人毕竟是芳姿。
偈颂十九首
释绍昙（宋代）

大地蹭翻无寸土，昆虫介甲绝行踪。
护生禁足元勋在，圆觉伽蓝一扫空。
当筵致语
吴势卿（宋代）

此去京师一握天，太平官府似神仙。
九重明圣无疆寿，千里封圻大有年。
政已知平春缓缓，民无愁叹鼓渊渊。
三呼三祝情何已，稽首君恩雨露边。
二公诗·江南提督张忠武公国梁
蒋曰豫（清代）

万流注沧溟，健者必先涌。松柏长群材，精进自然耸。

桓桓张将军，秉气最完巩。初为草泽游，混俗意畴懂。

束身归明堂，秉志效日奉。富贵若固有，嫌疑不戁悚。

突剑三百战，每战必先董。江淮十数年，不独小儿恐。

庚申夏四月，雷雨阵酣拢。偶未困兽防，溃军剩孤拥。

作书上告变，字迹血糊潼。督师心徬徨，公遂裹创踊。

重臣辱敌手，此事关国宠。呜呼八牌塘，竟作王罴冢。

苏常继沦陷，城洫半倾壅。公生民宴如，公去死藉踵。

平时一蒉障，到此始知重。赫然留毅魄，还足愧迂冗。

作歌示百寮，谁得如公勇。
伯牙绝弦图
郑思肖（宋代）

终不求人更赏音，只当仰面看山林。
一双闲手无聊赖，满地斜阳是此心。
重赋白兔
梅尧臣（宋代）

毛氏颖出中山中，衣白兔褐求文公。

文公尝为颖作传，使颖名字存无穷。遍走五岳都不逢，乃至琅琊闻醉翁。

醉翁传是昌黎之后身，文章节行一以同。滁人喜其就笼绁，遂与提携来自东。

见公于钜鳌之峰，正草命令辞如虹。笔秃愿脱冠以从，赤身谢德归蒿蓬。
杂曲歌辞。昔昔盐。惊魂同夜鹊
赵嘏（唐代）

万里无人见，众情难与论。思君常入梦，同鹊屡惊魂。

孤寝红罗帐，双啼玉箸痕。妾心甘自保，岂复暂忘恩。
昨朝
侯册（金朝）

昨朝已作春归辞，今日还成送客诗。客子春光俱不见，落花寂寂闭门时。
东岩
吴衍（宋代）

满壁云涛倚太空，双崖一线路微通。
几年胜概埋荆棘，好事山翁始发蒙。
次韵李太白
方回（元代）

太白配苏黄，如松柏与竹。
不受春风恩，劲气尚可掬。
诗名乃其余，受命天地独。
间生五百年，相望若信宿。
予老栖圣门，措辞愧言卜。
一览紫极题，三作白圭复。
群仙悯世顽，互生反乎覆。
曷日从之游，神交道心熟。
六祖传付偈颂 其十一 初祖
黄裳（宋代）

天游杳杳海漫漫，无有无无是道观。大法药兼心地要，两门都作混成看。
送尚声归里
金朝觐（清代）

瓦山高不极，积雪生春寒。荣水逝无尽，萦波回壮澜。

儿行将万里，长路何漫漫。临别意相喻，仰天生浩叹。

因思我父母，爱我亦多端。髫年授我读，壮年成我官。

成全事已备，升斗谋亦殚。既怅乡关远，奚辞蜀道难。

吁嗟宦游子，惘惘终未安。送儿且归去，庶博堂上欢。

儿行且毋念，吾当努力餐。
卜算子 其一 除夕
朱敦儒（宋代）

江上见新年，年夜听春雨。有个人人领略春，粉澹红轻注。

深劝人东西，低唱黄金缕。捻底梅花总是愁，酒尽人归去。
缝衣领诗
刘翠翠（元代）

一自乡关动战锋，旧愁新恨几重重。肠虽已断情难断，生不相从死亦从。

长使德言藏破镜，终教子建赋游龙。绿珠碧玉心中事，今日谁知也到侬。
次韵郭思得之归德铺留题 其一
吕颐浩（唐代）

马前山色入吟鞭，马上行人思涌泉。枫落吴江何足道，好诗今拟谢临川。
黄州暮愁
项斯（唐代）

凌澌冲泪眼，重叠自西来。即夜寒应合，非春暖不开。

岂无登陆计，宜弃济川材。愿寄浮天外，高风万里回。
欧阳少师令赋所蓄石屏
苏轼（宋代）

何人遗公石屏风，上有水墨希微踪。
不画长林与巨植，独画峨微山西雪岭上万岁不老之孤松。
崖崩涧绝可望不可到，孤烟落日相溟濛。
含风偃蹇得真态，刻画始信天有工。
我恐毕宏韦偃死葬虢山下，骨可朽烂心难穷。
神机巧思无所发，化为烟霏沦石中。
古来画师非俗士，摹写物像略与诗人同。
愿公作诗慰不遇，无使二子含愤泣幽宫。
束川怀古
程公许（宋代）

平生不踏东川路，乘兴克风烂漫游。
文冢姓名悬日月，书堂冤漫惨林丘。
欲呼千载醉魂起，那复少陵诗句遒。
啼鸟不知人意绪，弄晴刚自说春愁。
从和山聪上人觅竹
艾性夫（元代）

龙光长老有大竹，肯为东坡斫两竿。
可是孟郊家具少，请师分我碧琅玕。
惠文太子挽歌（睿宗之子岐王范也开元十四年卒赠太子）
袁瓘（唐代）

寒仗丹旄引，阴堂白日违。暗灯明象物，画水湿灵衣。

羽化淮王去，仙迎太子归。空馀燕衔士，朝夕向陵飞。
题赠吴
皇甫曾（唐代）

春山唯一室，独坐草萋萋。身寂心成道，花闲鸟自啼。

细泉松径里，返景竹林西。晚与门人别，依依出虎溪。
春日寄怀吴受斋史元登龚应峰三子
陈鹤（明代）

一住长安信渐稀，离心付与雁同飞。
出门愁见垂杨树，长尽新条尚未归。
续许元裕梦中作 其二
释道潜（宋代）

琉璃虽破彩云飞，演庆高门未易衰。既有嘉祥能兆梦，定须他日产熊罴。
秦吉了
冉琇（金朝）

有鸟秦吉了，鸣声一何悲。自言承主恩，十载供提携。

雕笼闭羽承，系之双华丝。一朝不终惠，零落投荒夷。

自伤去汉土，岂不怀南枝。诚堪利主家，生死不敢辞。

努力万里风，寄此长相思。
春日酬熊执易南亭花发见赠
武元衡（唐代）

千株桃杏参差发，想见花时人却愁。

曾忝陆机琴酒会，春亭惟愿一淹留。
夜宿东城有怀二首 其一
李光（宋代）

风送孤帆掠岸飞，篮舆十里漫追随。夜深小市无灯火，雪月佳哉祇自知。
奉委进江背洞驻军赤坎招安贼三万有奇
顾岱（清代）

匹马临江背，前旌近贼营。由来皆赤子，何忍作长平。

地险归耕少，民顽入法轻。抚绥诚不易，先轨是阳明。
题画
蒋佩玉（清代）

几点青山杳霭中，柴门引水带烟笼。结庐谁在幽篁里，半贮朝霞半晚风。
山泉隐居图（入直回，为云间朱卿题）
张羽（明代）

日长侍立南薰殿，圣主从容正开卷。
内臣如鹄拥图书，诏许近前曾一见。
玉躞金题照眼新，三王二李迹未陈。
妙笔森芒洞冥漠，乃知今人非古人。
归来三叹北窗下，开屏见此新图画。
流淙百折挂石梁，古木寒松势相亚。
木末何人一草庐，山泉之人昔所居。
鸿胪寺里晚朝下，对此高堂心郁纡。
华亭柳湖眼中见，武陵桃源路岂殊。
老夫曾住康王谷，五老香炉映飞瀑。
乱来井臼今可存，因尔高歌望黄鹄。
谢史掌教送金盘露一壶
张弼（明代）

泮林新置酿春炉，分我金盘露一壶。自分独醒遭俗骂，须教沈醉倩人扶。

郡厨剩有芝园菜，乡思空悬笠泽鲈。却笑曹参真寂寞，隔墙谁与和歌呼。
渔父词十三首
蒲寿宬（宋代）

清晓朦胧古渡头，烟中人语櫓声柔。
云五色，蜃成楼。
鸡鸣日出似罗浮。
闻吕丞相还朝 其二
李正民（宋代）

赤子潢池久弄兵，暂辞台席抗蜺旌。屏风隔坐方调燮，棨戟前驱遽远征。

淮蔡巳瞻裴相节，秦川犹列武侯营。策勋未用膺光宠，待复中原致太平。
徐偃王庙
杨伯岩（宋代）

当年大德瑞朱弓，仁在斯民千古同。
故国已无徐子土，灵祠今有梵王宫。
水流檐影晴江上，山接钟声暮霭中。
揽辔此行因致敬，蒲团分坐听谈空。
颂证道歌·证道歌
释印肃（宋代）

豁达空，拨困晨，
不著片衣爱向火。见他富贵便嗔嫌，
业海深深何处軃。
次陈东之韵题夏圭溪山清远卷
平显（明代）

画家粉墨元精好，赏鉴谁能察毫秒。良由天质发自然，惨淡经营信挥扫。

圭森父子鸣赵季，丘壑胸襟气深杳。墨捲波涛沧海立，笔缩烟云天地小。

冥搜远寄作此图，绎思通灵古来少。东南四万八千丈，玉室璿台势倾倒。

北归有客怀故乡，怅望清猿与幽鸟。空悲白发岁年徂，不得痴儿公事了。

神游翠壁揽长萝，梦濯灵溪藉纤草。金庭之魂可些招，应蹑玄踪追二老。
送钱进思粹吴郡
李洪（宋代）

繁雄茂苑侔汉辅，森戟凝香古佳处。
鹓鹭行除半刺贤，万井提封赖摩拊。
公家名德世有人，伯仲于今见伊吕。
妙龄籍甚驰日边，粉闱握兰将振羽。
故为补外便亲养，知已家庭真内举。
画鹢鸣饶催去程，垂虹松江对烟雨。
西北高楼插暮霞，荷芰池光破炎暑。
平分风月助诗兴，一诺无事留公府。
却寻馆娃歌舞地，麋鹿台荒尽禾黍。
剑池古色湛寒泉，响屧采香迷岛屿。
仙鬼遗踪杳茫昧，临赋馀情时访古。
治中别驾称展骥，末俗媕娿讥越俎。
简书狱市抵胡粤，末界马牛视齐楚。
欲了官事儿辈痴，钳柅吏欺租赋簿。
退食萧然绝点埃，亦有佳客酬谈麈。
想席未暖诏已颁，稳上丹墀看布武。
故人贫病寄江湖，一衲蒙头参马祖。
时凭尺素问沉绵，临别索诗愧吴语。
休沐重还丹阳道中诗
谢朓（南北朝）

薄游第从告。
思闲愿罢归。
还卬歌赋似。
休汝车骑非。
灞池不可别。
伊川难重违。
汀葭稍靡靡。
江菼复依依。
田鹄远相叫。
沙鸨忽争飞。
云端楚山见。
林表吴岫微。
试与征徒望。
乡泪尽沾衣。
赖此盈樽酌。
含景望芳菲。
同我劳何事。
沾沐仰青徽。
志狭轻轩冕。
恩甚恋闺闱。
岁华春有酒。
初服偃郊扉。
挽赵秋晓 其三
陈纪（宋代）

年头岁尾足追随，畅饮高歌送落晖。赓咏每思弹丸句，谈谐常落箭锋机。

渐成瓜葛缘方熟，共看茱萸事已非。数尺茅檐杨柳岸，故应经此尚依依。
渡淮河寄平一
祖咏（唐代）

天色混波涛，岸阴匝村墅。微微汉祖庙，隐隐江陵渚。

云树森已重，时明郁相拒。
夏日戏题郭别驾东堂
许浑（唐代）

微风起画鸾，金翠暗珊珊。晚树垂朱实，春篁露粉竿。

散香蕲簟滑，沉水越瓶寒。犹恐何郎热，冰生白玉盘。
建育王塔
释月涧（宋代）

越水新营窣堵波，与他玉几不争多。从今客路三千里，又累奔驰刘萨诃。
童子驿见梅花 其二
李纲（宋代）

江南为客见江梅，似为行人特特开。数点枝头凝玉雪，隔窗和月送香来。
世味
林希逸（宋代）

世味更尝百念轻，眼前何辱又何荣。宁教鬼解揶揄汝，不许人能驾驭卿。

跃马卧龙皆梦事，焚香弄镜了馀生。春残雨水差沾足，却愿从今米价平。
二月晦日惜春有感
吴芾（宋代）

春半年已除，旧闻诗人语。
老夫始信之，倍觉伤时序。
方春未来时，屈指朝朝数。
十分拟春来，欲与春为主。
那知事已乖，十日九风十。
纵得暂时晴，应酬纷万绪。
举眼看枝头，春事已如许。
还忆故园花，连年成间阻。
南园亦可人，虽美非吾土。
愿天早放归，容我老农圃。
月下与风前，对花歌且舞。
日日是青春，何必唱金缕。
四拍
文天祥（宋代）

黄河北岸海西军，翻身向天仰射云。
胡马长鸣不知数，衣冠南射多崩奔。
山木惨惨天欲雨，前有毒蛇后猛虎。
欲问长安无使来，终日戚戚忍羁旅。
贫居自述 其二
李孔修（明代）

閒居乐事少人知，野老风情自不羁。三径菊边元亮酒，百花潭畔杜陵诗。

未知消长还观易，不较输赢懒下棋。拾得尧夫安乐扁，将来悬在小茅茨。
遇黄志仁
韦骧（宋代）

舟楫逢迎涪水滨，久违应讶鬓霜新。按廉虽共相望阔，邂逅于斯两喜钧。

对舣晴沙旗影动，交谈寒夜烛花春。迟明又向东西去，回首沧江雾色匀。
次黄日岩韵
王舫（宋代）

孤舟闲野渡，竹外小桥通。
不涉终南迳，独高彭泽风。
云闲钟梵里，月静笑谈中。
千载留清节，谁云吾道穷。
桃源忆故人·马风得遇修仙举
马钰（金朝）

马风得遇修仙举。不羡人间富贵。筑个环墙居住。且避风霜雨。灵光昼夜常修补。异日功成归去。得住蓬莱洞府。侍奉吾师父。
登江渎水心亭
李孝先（宋代）

晚兴清无比，幽亭积水中。
芰荷千柄雨，松竹四轩风。
斗鸭飞翎健，潜鱼静思冲。
飞潜乃常事，何足较穷通。
木芙蓉
艾性夫（元代）

露冷红酥不带愁，湘兰楚菊共清修。
灵均死去无人问，閒却沧江一片秋。
晚春
刘克庄（宋代）

书幌泠泠子夜风，杜鹃啼月小墙东。
江南词客惜春老，清晓披衣拾堕红。
邵公母
牟融（唐代）

搔首惊闻楚些歌，拂衣归去泪悬河。劬劳常想三春恨，

思养其如寸草何。浙水梦怀千里远，苏台愁望白云多。

伤心独有黄堂客，几度临风咏蓼莪。
栖云阁
米芾（宋代）

云出救世旱，泽浃云寻归。入石了不见，丰功已如遗。

龙骞荐复起，抱石明幽姿。云乎无定所，隐者当何栖。
慷慨歌
佚名（先秦）

贪吏而可为而不可为。
廉吏而可为而为可为。

贪吏而不可为者。
当时有污名。

而可为者。
子孙以家成。

廉吏而可为者当时有清名。
而不可为者。

子孙困穷被褐而负薪。
贪吏常苦富。

廉吏常苦贫。
独不见楚相孙叔敖。

廉洁不受钱。
奉和武功学士舍人纪赠文懿大师净公
徐铉（宋代）

已洁心源超世表，却缘诗句有时名。
初闻行业如耆宿，及见容颜是后生。
漫问相里黄州
元结（唐代）

东邻有渔父，西邻有山僧。各问其性情，变之俱不能。

公为二千石，我为山海客。志业岂不同，今已殊名迹。

相里不相类，相友且相异。何况天下人，而欲同其意。

人意苟不同，分寸不相容。漫问轩裳客，何如耕钓翁。
题税轩新筑送青亭四首
张榘（宋代）

日抱吟情到此亭，卷帘孤坐看云生。
诗怀恰与云相似，一点悠然度太清。
次韵盘隐别驾偕抱独作诗相劳苦 其二
释居简（宋代）

径萦蛇腹不嫌纡，花蔓玲珑画不如。太子布金祇树老，一锄无地可藏愚。
如梦今（闺思）
陆游（宋代）

独倚博山峰小。翠雾满身飞绕。只恐学行云，去作阳台春晓。春晓。春晓。满院绿杨芳草。
少城篇赠别三洲李子
黄佐（明代）

东望少城花满烟，忆君诵诗神凛然。君有长才不贫贱，李白斗酒诗百篇。

朝回君是同客舍，垂鞭亸鞚淩紫陌。感君意气无所惜，南寻禹穴见李白。

君今幸未成老翁，忆献三赋蓬莱宫。汉官威仪重昭洗，迥立阊阖生长风。

况复得之名誉早，歌辞自作风格老。但觉高歌有鬼神，不知明月为谁好。

我有新诗何处吟，鸣鸠乳燕青春深。窃攀屈宋宜方驾，颇学阴何苦用心。

即事非今亦非古，反锁衡门守环堵。唯见群鸥日日来，留连戏蝶时时舞。

柴门杂树向千株，种杏仙家近白榆。玄圃沧洲莽空阔，金支翠旗光有无。

似闻昨者赤松子，揽环结佩相终始。江深竹静两三家，云白山青万馀里。

黄金台贮俊贤多，几时回首一高歌。宴筵曾语苏季子，勋业终归马伏波。

知君未爱春湖色，且将款曲终今夕。人生几何春已夏，此心炯炯君应识。

似君须向古人求，宿昔一逢无此流。炯如一段清水出万壑，万壑东逝无停留。

南有龙兮在山湫，听曲低昂如有求。时俗造次那得致，如今岂无腰袅与骅骝。

君不见蛟之横，出清泚。青冥却垂翅，迢迢隔河水。

君莫笑，骥之子，皮乾剥落杂泥滓。走过掣电倾城知，万岁持之护天子，英雄有时亦如此。
和范景仁王景彝殿中杂题三十八首并次韵 其二十 赐烛
梅尧臣（宋代）

天子赐烛昏夜时，嫦娥闭月栽桂枝。称量高下唯妍辞，相与尽心无附离。

求安去病如上池，照耀不容毫发私。品藻一定何可移，光焰夺昼资尔为。

宣王徒美庭燎诗，魏帝自彻月殿披。我朝好士万古垂，搜索贤俊登蒿藜。

孰不力吐肝胆脾，枉用宴饮生胫脂。云龙将见升骙骙，燃此必欲无所遗。

收残喜气如蒸炊，蜜蜂惭愧空多知。
芙蓉
吴芾（宋代）

谁向澄波上，心将云锦铺。
无因一寓目，却忆小西湖。
七交七首 其二 尹书记
欧阳修（宋代）

师鲁天下才，神锋凛豪俊。逸骥卧秋枥，意在骙骙迅。

平居弄翰墨，挥洒不停瞬。谈笑帝王略，驱驰古今论。

良工正求玉，片石胡为韫。
开州盛山十二题 其七 胡
冯山（宋代）

中虚得嘉名，水清石环环。天边侍从人，来照冰雪颜。
颂古五十五首
释绍昙（宋代）

身后身前不丈夫，钁头边事想含糊。
不知费几苍松机，换得渠侬破钵盂。
驾发沙岭度阳河沿边父老来迎和黄中书韵
李时勉（明代）

銮舆行处晓风和，父老来迎临大河。六师百里迷赤岸，万马一大无清波。

报主谁知寸心苦，临边自把长剑磨。定须远绍甘陈绩，还遣边氓听凯歌。
晚夏归别业
张祜（唐代）

古岸扁舟晚，荒园一径微。鸟啼新果熟，花落故人稀。

宿润侵苔甃，斜阳照竹扉。相逢尽乡老，无复话时机。
霍光夜召符玺郎
韩淲（宋代）

拥昭初辅政，汉室大将军。符玺郎能尔，丹青见不群。
早春有怀亡友秋晓恕斋小山诸公
陈纪（宋代）

诗成谁与共赓酬，又绿前汀桂若洲。
旧友凋零浑似梦，新春萧索亦如秋。
阴晴气候惟共睡，今古乾坤只载愁。
我与东风俱是客，具绿华屋忌山邱。
临江仙
李新（宋代）

杨柳梢头春色重，紫骝嘶入残花。香风满面日西斜。只知间信马，不觉误随车。

已许洞天归路晚，空劳眼惜眉怜。几回偷为掷花钿。今生应已过，重结后来缘。
寄怀三首
李覯（宋代）

龊龊复龊龊，浅谋同燕雀。
不思明日忧，但敢今日乐。
欲儒抱书卷，未去眼中瞙。
谁将古人泪，更为今人落。
同王无玷罗用之访临邛道士墓
陆游（宋代）

乐天诗句本嘲诙，那有人从碧海来。
五百年间逢好日，披榛来访此崔嵬。
读韦庄浣花集戏题二诗 其二
周紫芝（宋代）

晚唐风月一番新，弄粉调膏点注匀。谁与花材诗宰相，聘将花蕊作夫人。
述意
陆游（宋代）

忧患无纷生有涯，惟须百事屏纷华。
人谁敢侮修身士，天不能纷力穑家。
频唤老僧同夜粥，间从邻叟试秋茶。
结茅林下从来事，瓦屋三间已太奢。
严陵钓台
吴寿昌（清代）

严滩片石旧渔矶，隐士曾经入帝畿。应悔羊裘招物色，钓师祇合著蓑衣。
怀素秋风帖赞
岳珂（宋代）

憭慄之秋，骚人所悲。彼僧何为，乃写以辞。绝艺出尘，亦寄焉耳。

云烟苍茫，在此幅纸。
木兰花慢 （原无调名兹据律补）重过吴门
张可久（元代）

又三高祠下，依古柳，缆轻舟。渺飞过垂虹，相迎画＊，劳动沙鸥。凝眸。绿阴多□、小红帘、犹是酒家楼万古清风范蠡，一轮明月苏州。休休。不似少年游。两鬓已经秋。记乌鹊新桥，黄鹂旧市，白虎荒邱。风流。美人何在，但离离、草色辨长州。莫上姑苏台上，夕阳无限诗愁。
省试中式记梦
于观文（宋代）

东堂令史报来时，仙桂云攀第九枝。
乍听言音犹似梦，却思公道即无疑。
寒门仿佛春将到，幽径朦胧月渐移。
残漏声中鞭马去，紵袍重戴已相随。
赵中令琴歌胡仁圃属
钱泰吉（清代）

空斋昼静焚旃檀，古琴挂壁生清寒。漆文虽作蛇腹断，酝酿开国元气神犹完。

凤池之中有遗字，乾德元年赵普制。重修者谁张顺修，汉雯山人名同留。

吾闻太宗欲法文武增二弦，惜哉蔡裔所制今不传。

是时雅乐尚未定，此琴那独中和全。何人试按和岘律，使与叉手之笛同清圆。

枯桐或是秦陇木，屋材之余琴材便。饰徽不用瓜子金，十瓶或未来海壖。

想当炽炭烧肉后，应和靡玉声缠绵。不然抛琴风雪夜，终读《论语》二十篇。

呜呼陈桥排闼功莫京，国家之事由书生。誓书尾署臣普记，陛下不误谁所成。

弹之莫作《履霜操》，九原骨朽心难平。君不闻中有痴儿，临死呜咽悲啼声。
春日宿崇贤里
罗邺（唐代）

柳暗榆飞春日深，水边门巷独来寻。旧山共是经年别，新句相来竟夕吟。

枕近禁街闻晓鼓，月当高竹见栖禽。劳歌莫问秋风计，恐起江河垂钓心。
梁州令
晁端礼（宋代）

各自寻思取。更莫冤他人做。如今刬地怕相逢，愁多正在相逢处。

人前不敢分明语。暗里频回顾。罗襟滴泪无数。匆匆又是空归去。
春归二绝和高希远韵
萧炎（宋代）

晴窗如暝树云遮，红紫成埃减陌车。
不信春归无绾击，尚存一架木香花。
太常簿刘明远山水
刘珝（明代）

奉常司幕吾宗裔，爱水爱山兼爱字。手持一幅鹅溪绢，或浓或淡烟云气。

远看淡淡近看浓，暮山紫兮晓山红。一湾杨柳依稀外，无数人家杳霭中。

平桥过去波涛恶，何处舟来无住著。空青万里炯双瞳，汀花岸草今犹昨。

林峦深处开茅堂，四时佳景非寻常。吾宗依此有新构，左图右史罗中央。

八窗四面皆真景，歌罢沧浪动深省。门前车马任纷华，还我胸中常耿耿。
【仙吕】赏花时_长江风送客
马致远（元代）

长江风送客
冯客苏卿先配成，愁杀风流双县令。扑簌簌泪如倾，凄凉愁损，相伴着短檠灯。
【幺】愁恨厌厌魂梦惊，两处相思一样情。风送片帆轻，天涯隐隐，船去似驭云行。
【赚煞】碧波清，江天静，既解缆如何住程？灭烛掀帘风越紧，转回头又到山城。过沙汀，烟水澄澄，千里洪波良夜永。蛾眉月明，恰才风定，猛抬头观见豫章城。
孤馆雨留人
鞍马区区山路遥，月暗星稀天欲晓，云气布荒郊。前途店少，仅此避风雹。
【幺】客舍骎骎过几朝，雨哨纱窗魂欲消。离故国路途遥。柴门静悄，无意饮香醪。
【赚煞】听林间，寒鸦噪，野店江村未晓。风刮得关山叶乱飘，料前村冷落渔樵。闷无聊，心内如烧，昏惨惨孤灯不住挑。浓云渐消，月明斜照，送清香梅绽灞陵桥。
掬水月在手
古镜当天秋正磨，玉露瀼瀼寒渐多，星斗灿银河。泉澄潦尽，仙桂影婆娑。
【幺】不觉楼头二鼓过，慢撒金莲鸣玉珂。离香阁近花科，丫环唤我，渴睡也去来呵。
【赚煞】紧相催，闲笃磨，快道与茶茶嬷嬷。宝鉴妆奁准备着，就这月华明乘兴梳裹，喜无那，非是咱风魔，伸玉指盆池内蘸绿波。刚绰起半撮，小梅香也歇和，分明掌上见嫦娥。
弄花香满衣
丽日迟迟帘影筛，燕子来时花正开。闲绣阁冷妆台，兜鞋信步，后园里遣闷怀。
【幺】万紫千红娇弄色，娇态难禁风力摆。时乱点尘埃，见秋千挂起，芳草上层阶。
【赚煞】猛观绝，宜簪带，行不顾香泥绿苔。晓露未晞移绣鞋，爱寻香频把身挨。喜盈腮，折得向怀揣，就手内游蜂斗争采，不离人左侧。风流可爱，贴春衫又引得个粉蝶儿来。
兵乱后杂诗
吕本中（宋代）

蜗舍嗟芜没，孤城乱定初。
篱根留弊履，屋角得残书。
云路惭高鸟，渊潜羡巨鱼。
客来阙佳致，亲为摘山蔬。
游西峰别月峰上人
林廷选（明代）

几载怀山今昼游，老僧相见意绸缪。独迎翠竹云边路，共听寒松石上流。

柏子飘风来客坐，桂花分露入茶瓯。宦情未入道情减，袛使东林猿鹤愁。
舟行六绝 其二
张耒（宋代）

船尾初回转野湾，波平天净惜投竿。飞飞小蝶秋花晚，啧啧沙禽野水閒。
题转庵上人小照 其一
高玥（清代）

少小亲戎马，征衣血溅红。心灰百战后，身老万山中。

诗思满幽壑，灵光彻晓钟。十年禅榻畔，前事悟真空。
同天宁聪老游齐山次杜牧之韵
李纲（宋代）

东风初起白云飞，禅客相邀步翠微。童稚旧游如梦到，江山今幸假途归。

岩峦窈窕笼轻霭，鸥鹭翩翻舞夕晖。归觐庭闱询往事，箧中先整老莱衣。
九日登玄武山旅眺
邵大震（唐代）

九月九日望遥空，秋水秋天生夕风。

寒雁一向南去远，游人几度菊花丛。
西江月 赠清净散人
马钰（金朝）

一则降心灭意。二当绝虑忘机。三须戒说是和非。四莫尘情暂起。五便完全神气。六持无作无为。七教功行两无亏。八得超凡出世。
送施宗锡归福州一首
黄省曾（明代）

花移北窗日，竹洒南荣风。双燕语度水，一蝉吟流空。

晋安施宜生，别我吴城中。因谈三山秀，问尔长春宫。

但云草木繁，巳无台观隆。功名不值一杯水，忽然使我怀庄公。

君平昔日于此地，延年秘诀留山翁。飘飘今日拂衣去，亦可岩壑求遗踪。

他年我作石，䦵其待之降虎峰。
夜读传灯杂书六言八首
刘克庄（宋代）

悠然东篱把菊，登彼西山采薇。
重华去我已久，神农没矣安归。
李坚甫净居杂题一十三首 其四 棋室
文同（宋代）

身闲无可奈，惟此度晨昏。与客正争局，闻谁休叩门。